b"\n_START_ARTICLE_\nJohn Edward Sulston\n_START_SECTION_\nBiografia\n_START_PARAGRAPH_\nVa n\xc3\xa9ixer a la ciutat de Cambridge, fou educat al Merchant Taylors' School i al Pembroke College, graduant-se l'any 1963. Despr\xc3\xa9s d'ingressar al departament de qu\xc3\xadmica de la Universitat de Cambridge, realitz\xc3\xa0 el seu doctorat sobre la qu\xc3\xadmica del nucle\xc3\xb2tid. Despr\xc3\xa9s de treballar com investigador postdoctoral al Salk Institute dels Estats Units, retorn\xc3\xa0 a Cambridge per treballar al costat de Sydney Brenner al laboratori de biologia molecular.\n_START_SECTION_\nRecerca cient\xc3\xadfica\n_START_PARAGRAPH_\nTingu\xc3\xa9 un paper central en la investigaci\xc3\xb3 al voltant del nematode Caenorhabditis elegans aix\xc3\xad com el desxiframent del genoma hum\xc3\xa0. Despr\xc3\xa9s d'aconseguir desxifrar el genoma d'aquest cuc, s'inici\xc3\xa0 el projecte, a gran escala, de desxifrar el genoma hum\xc3\xa0, un fet fins aquell moment impensable. Sulston fou fet director d'un nou centre investigador, el Wellcome Trust Sanger Institute, dedicat a la investigaci\xc3\xb3 del genoma._NEWLINE_L'any 2001 fou guardonat amb el Premi Pr\xc3\xadncep d'Ast\xc3\xbaries d'Investigaci\xc3\xb3 Cient\xc3\xadfica i T\xc3\xa8cnica, juntament amb Jean Weissenbach, Craig Venter, Francis Collins i Hamilton Smith, pels \xe2\x80\x9cseus estudis sobre el desxiframent del genoma hum\xc3\xa0, lliurement i sense restriccions, en benefici de tota la humanitat\xe2\x80\x9d._NEWLINE_El 2002 fou guardonat, juntament amb Sydney Brenner i Howard Robert Horvitz, amb el Premi Nobel de Medicina o Fisiologia \xe2\x80\x9cpels seus treballs sobre la regulaci\xc3\xb3 gen\xc3\xa8tica del desenvolupament i mort cel\xc2\xb7lular\xe2\x80\x9d. Una de les contribucions m\xc3\xa9s importants de Sulston en els seus estudis fou aclarir quin era l'ordre exacte de les c\xc3\xa8l\xc2\xb7lules de Caenorhabditis elegans, gr\xc3\xa0cies a la qual obr\xc3\xad la possibilitat d'iniciar el Projecte Genoma Hum\xc3\xa0."